《次日梅花已落坐圣恩寺还元阁饭讫登铜井山绝顶》
清代·沈钦韩

风日逾暄妍，遨头输先辈。映水苔枝空，迎面玉尘碎。

国香已谢华，夭采各舒熊。古寺循钟鱼，敞阁鲍笋菜。

讨春有余勇，振奇无别队。松籁散风琴，谷淙聚云碓。

斗折疑绝踪，蛾傅已骑背。天高径手招，石顽叩臆对。

洞户剖蟆𥀃，井甃滀膏黛。崩峭穷百级，孱颜尽一概。

弹山独兀傲，青旻未排退。泠然发冥悟，胜游傥思再。

作者简介：（1775—1832）江苏吴县人，字文起，号小宛。嘉庆十二年举人。后授宁国训导。夏夜苦读，置双脚于瓮以避蚊。通经史，好为骈文而不甚工，长训诂考證，以《两汉书疏證》最为精博。又有《左传补注》、《三国志补注》、《水经注疏證》、《王荆公诗补注》、《幼学堂集》等。